સોમવાર જતો રહે એટલે મંગળવાર આવે. પણ મંગળવારે લોકો વધુ ખુશ હોય છે એવું પણ નથી. મંગવારે પણ એજ દિવેલીયા ડાચાં લઈને માણસો ઓફિસમાં જાય છે. મંગળવાર જાય એટલે બુધવાર આવે. બુધવારે અડધું અઠવાડિયું પતી ગયું એનો આનંદ કેટલાંક આનંદી કાગડાઓ અને કાગડીઓ ઉઠાવતા હોય છે. પણ મોટા ભાગના શુક્રવારે વિક પૂરું થવાની ખુશાલીમાં લંચ પછી કામ કરવાનું બંધ કરી દે છે. પણ વચ્ચે ગુરુવારે આવું કશું નથી થતું, માટે ગુરુવારે લોકોએ દુઃખી હોવું જોઈએ. પણ લોકો ગુરુવારે સવિશેષ દુઃખી નથી હોતાં, જે બતાવે છે કે માત્ર સોમવાર સાથે જ સિન્ડ્રેલા જેવું ઓરમાયું વર્તન કરવામાં આવે છે. રીતસરનો પૂર્વગ્રહ ઊભો કરવામાં આવ્યો છે સોમવાર માટે. અમારા મતે આ પૂર્વગ્રહ માટે સોશિયલ મીડિયા જવાબદાર છે.